Document ID: /roh_data/filtered/fineweb-2-filterrobots_roh.jsonl.gz/29159

Ina persuna vesa en media 4'000 reclamas per di. Sche ti es da l'avis che quai saja memia bler è il bloccader da reclamas tes nov meglier ami.
In bloccader da reclamas è ina software che po bloccar reclamas e funcziunescha en duas modas. L'emprima: Il bloccader blochescha il signal dad in server da reclama uschia che la reclama na cumpara mai sin tia pagina. La segunda: I vegnan bloccadas secziuns da la website che pudessan esser reclamas.
Questas reclamas pon esser videos cun tun dad aut, reclamas che ta persequiteschan en l'internet, fastizaders, cookies da terzas partidas e dapli. Per utilisar in bloccader, tschertgar supplements ad blocker disponibels en tes navigatur. Firefox ha per exempel questa glista da supplements da bloccaders approvads. Tscherna da questa glista (u da bloccaders ch'èn approvads per tes navigatur) quel che ta correspunda il pli fitg.
I dat l'AdBlocker Ultimate che allontanescha mintga reclama, ma quai ha in effect lateral. Tschertas da tias gasettas e da tes magazins preferids dependan da reclamas. Sche memia bleras persunas blocheschan lur reclamas, fa lur model naufragi.
Il mender èn pop-ups da reclama. Als blochescha cun Popup Blocker e ti n'has mai pli da far cun in pop-up stentus.
In dals bloccaders ils pli populars per Chrome, Safari e Firefox è AdBlock. Al dovra per bloccar reclamas sin Facebook, YouTube e Hulu.
Per entschaiver, clicca sin il menu da Firefox en il chantun sisum a dretga da tes visur. I sa tracta da las trais lingias orizontalas parallelas. En il menu drop-down cliccas ti sin bloccada da cuntegn. Alura s'avra in pop-up blau cun differentas opziuns.
Sche las reclamas na ta disturban betg e sch'igl è tuttina che fastizaders e cookies da terzas partidas ta suondan, stuessan las configuraziuns da standard tanscher per tes basegns. Utilisescha ina fanestra en il modus privat per che fastizaders ta laschian en pasch en il modus da standard.
Sche memia bleras reclamas ruinan tes di, correspunda il modus strict meglier a tes basegns. Quest modus vegn a bloccar ils fastizaders enconuschents da terzas partidas e cookies en tut las fanestras da Firefox.
Ils parameters da persunalisaziun ta dattan la schelta maximala. Ti pos decider sez tge bloccar, p.ex. ils fastizaders, cookies ed auter pli. Sche ti permettas cookies dad ina website, ta chattas ti automaticamain en il modus persunalisà.
Clicca sin la chaschetta «Fastizaders» e ti pos bloccar fastizaders en duas modas. L'emprima opziun per bloccar fastizaders è da far quai cura che ti lavuras en ina fanestra privata. La segunda è da bloccar fastizaders en tut las fanestras. Considerescha che tschertas paginas na vegnan eventualmain betg chargiadas correctamain sche ti ta decidas dad adina bloccar ils fastizaders.
Cookies ta vegnan tramess da websites che ti visitas. Els èn activs sin tes computer ed observan tge che ti fas sin ina website. Sche ina societad aviatica auza per exempel il pretsch perquai che ti has gia dà in'egliada a bigliets da sgol il medem di, è quai l'effect dad in cookie.
En Firefox pos ti bloccar tuts ils cookies da terzas partidas u mo quels endrizzads da fastizaders. Considerescha che la bloccada da tuts ils cookies po disturbar il funcziunament correct da tschertas websites.
Sche ti na vulessas betg che tes cumportament online vegnia utilisà per reclamas, pos ti trametter in messadi curtaschaivel «Na, grazia!» cun activar l'opziun Betg ma fastizar en Firefox. La participaziun è facultativa, ma las websites che participeschan, chalan immediatamain da ta suandar.
En tscherts cas po ina bloccada da reclamas accelerar tes navigatur. Sch'ina reclama vegn chargiada po quai ralentar ina website. Il medem mument duri pli ditg da chattar quai che ti tschertgas sche ti es fatschentà cun serrar anc ina reclama.
Sche ti vuls savair dapli davart la bloccada da reclamas stattan a disposiziun tschients dad extensiuns per Firefox ed auters navigaturs. Sche ti vuls empruvar la bloccada da reclamas che Firefox utilisescha, clicca qua per telechargiar in navigatur per il qual la protecziun da datas ha la prioritad.